Miklóssy Endre

UDE, UDE…

(Tézisek a Filozófiai Vitakör III. Udenológiai Konferenciájára, 2012. május 18-án)

1. Van egy fejtörő kérdés : mi a világ két legrövidebb könyve ? A válasz : „A szerény franciák enciklopédiája”, és „A német humor 1000 éve” antológia. Úgy tűnik azonban, hogy kiváló osztrák előadónk, Heinz Ersich jelentősen bővítheti eme utóbbi kiadványt. A tézisei feltétlenül erre utalnak, elannyira, hogy magyarra fordítani is bajos őket. Két csemegéjére azért mégis kitérnék itt.

2. Vergangkeinheit –  Vergangenheit, azaz múlt helyett. A jelentése körülbelül annyi, hogy „végképp eltörölt múlt”. Tetszenek érezni az allúziót benne ?! (Aki óhajtja, most akár el is énekelheti.)

3. Macht nichts – auch die Macht ist nichts. „Nem tesz semmit” mondanánk magyarul, a folytatásról meg, - „a hatalom semmi” – eszembe jut egy világhírú filozófiai könyv Nietzsche tollából . „Der Wille zur Macht”, (A hatalom akarása) valamint két szintúgy nagyhírű politikus, Lenin és Hitler, az ő kedvenc jelszavukkal : „Machtergreifung”, (A Hatalom megragadása) mit ők a világon a legfontosabbnak tartottak, és ami úgy tűnik, szöges ellentétben áll előadónk itt is idézett záró tézisével. Az én világszemléletemhez viszont eléggé közel áll ez a tézis. Sőt pontosítanám Hamvas Béla nyomán ekképpen : „Die Macht macht Nichts” – vagyis a Hatalom a Semmi előállításán fáradozik.
4. Ámbár talán mégis jobb volna békén hagyni a semmit, mert könnyen úgy járunk vele, mint Karinthy Frigyes a „kiszela méla bigéva bávatag” halandzsanyelvi mondattal, ami a kávéházi nyelvfilozófus közreműködésének eredményeképpen tíz koronájába került. Ugyanis ez a szó egy nyelvi önellentmondás. Amit megnevezünk, az létezővé válik a grammatikai térben, így azután a „semmit” „valamivé” tettük azzal, hogy beszélünk róla. De ha „valami”, akkor már „nem semmi”, tehát a szó értelmezhetetlenné vált a megnevezésével. Lecsúsztunk arról a lehetőségről, hogy nevet adjunk neki, és így nincs miről értelmesen beszélnünk.
5. Szabó Lajos itt a következő megoldást választotta : a világteremtés nem semmiből valami alkotása, hanem rendezés,  (negentrópia), mint minden emberi „teremtés” is, tehát az alkotókészségünk analógiája  : a Létező megformálása. A Teremtő „fiat lux”  mondata pontosan ezt a rendteremtést jelenti.
6. A „kein” szóval és oldalági rokonaival szemben ekképpen nyilvánított aggályok után nézzük meg az ellentettjét – ámbár sajnos meg kell jegyeznem, hogy az értelmetlenségnek nem az értelmesség az ellentettje, hanem egy másik értelmetlenség.   A problématikusnak látszó „semmi” helyett nézzük meg a „valamit”, amiről annyit bízvást mondhatunk előzetesen, hogy van, létezik (azaz „nem semmi”). De mi az, hogy „Lét”, amiben mint valamiféle edényben úszkálnának a létezők?
7. HEJ, DEGER ! Nem tudom, van-e ilyen szó a németben, amennyiben nincs, úgy ezennel megajándékozom őket ezzel a Degen = Kard szóból képzett, és a vele végrehajtott cselekvésre utaló fogalommal (Bauer, Schneider, und so weiter), ami olyannyira illik polemizáló filozófusunkra.

„A lét nem határozható meg, mert ő maga a meghatározás alapja. Nem mondhatjuk róla azt, hogy „van”, mivelhogy önmagában ezt jelenti.” Ekképpen  Indul a gondolatmenete, Pascal alapján. Természetesen eleve létmegértésben élünk – teszi hozzá – miközben a lét értelme homályba burkolózik előttünk. Mindazonáltal a definiálhatatlansága ellenére mégsem mondhatunk le a lét értelmére irányuló kérdésről. Vagyis arról, hogy a Létet az értelemből próbáljuk levezetni – mint valami általánosabból.
8. Álljunk meg itt egy pillanatra. Eszembe jut egyrészt Alekszej Loszev megállapítása, aki szerint „a tiszta gondolkodás meglehetősen jelentéktelen szerepet játszik az életben”, amivel Hamvas Béla, meg minden mélylélektani iskola is mélységesen egyetért. Másrészt pedig eszembe jut negyven esztendőnk filozófiai oktatása. Miután mindenféle úgymond  vallást és idealizmust sikerült kiküszöbölni, de azért mégis kellett mondani végső eligazításként az embereknek, ezért kellett mindenkinek olyannyira az Élenjáró Tant elsajátítani, benne az ontológiai alapmondattal, amit a nép a maga egyszerű lelkével ekképpen fogalmazott át : „A lé határozza meg a tudat.” 

Ez ugyan jól mutatja, mennyire vettük komolyan a Tant, ami azért mégsem volt ártalmatlan, mivelhogy hatásában átsugárzott magára a fegyelmezett gondolkodásra, jelentősen hozzájárulván a lerombolásához. Vegyük viszont észre, hogy ez a hiba több, mint egy primitív vulgarizálás. Magával a Heidegger által megfogalmazott igénnyel, azzal, hogy a lét értelmezésének prioritása van magával a léttel szemben. „Amit nem tudunk értelmezni, az ne is legyen” – ez a jakobinus mondat határozta meg utópiáink egész elmúlt félelmetes évszázadát.
9. „Was ist Sein ?”  mi a lét – teszi föl Heidegger a maga alapkérdését. „Benne vagyunk az ’ist’ megértésében anélkül, hogy fogalmilag tudnánk, mit jelent”. Nos, nem titok : azt jelenti, hogy „fiat lux”, a Világteremtés az ember korlátozott szintjére leszállítva. „És amely nevet adott egy élő állatnak, az lett annak a neve” – mondja a Teremtés Könyve (I.Mózes 2, 19) A „van” pedig annyi, hogy a dolog, amit a neve megjelenített,  részévé lett az emberi világnak, vagyis a nyelvnek, mint a folyamatos valóság szimbolikus megfelelője.
10. Úton vagyunk tehát Heideggerrel együtt a nyelvhez. Van itt egy jelentős aszimmetria a kijelentések között, amit Bergson ismert fel. Tagadni csak kijelentést lehet, állítani viszont lehet létezőt és kijelentést is. A létező állítása  mint láttuk annyi, hogy bevontuk a grammatikai térbe, a létige ennek a segédeszköze, ámbár bizonyos nyelvekben, így a magyarban, akár nélkülözhető is. („Kék az ég.”) A kijelentésre vonatkozó állítás pedig ennek a megerősítése a grammatkai térben. A tagadás viszont egy állítás valóságának az elutasítása ugyanebben a térben. 
11. Egy nagy fontosságú nyelvi különbséggel találkozunk itt. Az indoeurópai nyelvek belső logikája szerint a tagadás tagadása – állítás. A teremtő aktus ennek megfelelően a nem-lét tagadása, mint állítás. Ez jelenik meg tökéletes filozófiai alakban Hegel logikájában. De az urali nyelvekben, így a magyarban is, a „kettős tagadás” megerősített tagadást jelent.
Egy kis szemléltető példa. Széchenyi István, egy viharos megyegyűlés után ezt írta csüggedten a német nyelvű naplójába : „Ich sehe keinen Menschen”, ami magyarul így hangzik : Nem látok egy embert sem.
A mi nyelvünk logikája alapján a negativitásból sehogyan se jutni el a teremtéshez. Az igazság kritériuma nem az ellentmondás megcáfolása (Bergsonnál is láthattuk azt, hogy a tagadásnak korlátozott a viszonya a létezőkhöz), hanem az ismétlődés. Maga a „kettős tagadás” is mutatja ezt, de hadd hivatkozzam itt népmeséink gyakori szófordulatára : „három a magyar igazság”! (Azt hiszem, ettől rosszul lenne Platóntól kezdve bármely nyugati filozófus.) A jelentése a következő. Ami egyszer megtörtént, nem sokat jelent, hiszen lehet véletlen is. Ami kétszer, az már mutat valamit, de ez még nem a bizonyosság. A harmadik ismétlődés az igazság garanciája. Ez azt jelenti, hogy most már ebben a helyzetben ugyanaz fog történni, bármennyiszer ismételjük is. Hogy miért, azt viszont nem tudjuk, csodaszerű a világlátásunk, Karácsony Sándor éleselméjű észrevétele szerint.
12. A világos Arisztotelész helyett, akinek az értelmezésével foglalkozott voltaképpen Heidegger, térjünk át a „homályos” Hérakleitoszra. Aki a létezőkkel kapcsolatban a következőket állapította meg : έν πάντα έίναι, azaz Minden – Egy. A mondat megközelítéséhez egy hosszabb idézetre van szükségem René Guénon Les états multiples de l’ệtre (A létezők sokféle állapotáról) című tanulmányából.
„A metafizika számára, szögezi le mindenek előtt, a létező és a lehetséges között semmiféle különbség nem állapítható meg.” (A) „Ha pedig a Létet egyetemes értelemben határozzuk meg, mint a megnyilvánulás elvét, amely ugyanakkor önmagában képezi a megnyilvánulás összes lehetőségének egységét, (B) akkor a lét nem végtelen, mert nem esik egybe a teljes lehetőséggel, mert csak annyiban foglalja őket magába, amennyiben megnyilvánulnak. A Léten kívül tehát ott van az összes többi, vagyis a megnemnyilvánulás összes lehetősége is. Itt látható a Lét maga is, mert nem tartozván a megnyilvánuláshoz, mivel éppen annak az elve, önmaga megnemnyilvánult. Ezért azt, ami a Léten kívül és túl van, más fogalom hiányában kénytelenek vagyunk Nem-létnek nevezni. Ezt a negatív kifejezést, ami a számunkra semmiképpen sem a „semmi” szinonímája, amint bizonyos filozófusok nyelvében felbukkan, (C) annak a szükségessége igazolja, hogy beszélni tudjunk róla. A legegyetemesebb fogalmakról, mivel a legmeghatározatlanabbak, a kifejezhetőség érdekében csak negatív alakban beszélhetünk. (D). Ebben az értelemben a Nem-lét több mint a Lét, ha ezen azt értjük, hogy azt foglalja magában, ami a lét kiterjedésén túl van, de egyszersmind a létet is. (E) Mihelyt azonban megkülönböztetjük őket, úgy egymást valamilyen módon korlátozzák. A végtelenség az egységükhöz tartozik, s ez az egység azonos az Egyetemes Lehetőséggel, magába foglalván a megnyilvánultat éppúgy, mint a megnemnyilvánultat.” (F)
(E fontos szöveg egységét megbontani nem kívántam, ám szükségesnek vélek hozzá néhány megfontolást, ezeket láttam el betűjelzéssel.) 

A. Azért nem különbözik a létező a lehetségestől, mert a metafizika nem ismeri az időt.

B. A létező azonos mindazzal, amit megvalósít, ezt már Arisztotelész is így állapította meg. Modern korunk gondolkodásbeli fogyatékosságainak eloszlatásaképpen kell hozzátennem, hogy a fizikai teste ennek csupán egy része.

C. Például Jean-Paul Sartre beszél a „semmiről” ebben az értelemben : L’Ểtre et le Néant, a Lét és a Semmi.

D. Omnis determinatio est negatio, minden meghatározás tagadás, mondja Spinoza is, ennek megfelelően.

E. Bergson nyomán az imént szűkítettük a „tagadást” az „állításhoz” képest. Ennyiben viszont mégis korrigálnunk kell – tágabb is, mivel átvezet a Nem-létbe, Guénon megnemnyilvánultjába.
F. Csupán szemléltetésképpen, az integrálszámítás része volt az egyetemes lehetőségnek akkor is, mielőtt felfedezték (megnyilvánulttá tették) volna.

13. Heidegger a fentiekhez képest jelentősen leszűkíti a Létező fogalmát, elfordulván még mesterétől, Arisztotelésztől is, aki szerint, mint az imént láttuk, a létezőnek épp a lényegéhez tartozik az, amit megvalósított. Hanem ehelyett írja azt, hogy „a jelenvaló-lét beletartottság a semmibe. Eleve túl van az egészében vett létezőn – ez a transzcendencia. A semmi ezért a Létező mint olyan megnyilvánulásnak a lehetővé tétele a jelenvaló-lét számára.”
Jól bele vesztünk itt a Semmibe, amiről láttuk, hogy önellentmondásos szó, ezért mindenek előtt túl kell tennünk magunkat a logikán, a Cselekvés területére lépve, ami nem más, mint folyamatos küzdelem egy világpusztító szörnyeteggel, kit Semminek mondhatunk. „A semmi szakadatlanul semmít” és a jelenvaló-lét folyamatos (és tegyük hozzá értelmetlen) harc ellene. 

Ez volna a metafizika alapja, Wesen-Verwesen (a létezés – pusztulás) mondja egyik kedvelt szójátékával. Annyit bízvást mondhatunk tehát, hogy a célját, vagyis a Lét visszavezetését az Értelemre, nem sikerült elérnie, sőt az ellenkezőjéhez jutott : „miért van valami, ahelyett, hogy inkább semmi lenne?”
14. Heidegger a „létfelejtésben” (Seinvergessenheit) látja az emberi gondolkodás alapproblémáját. Tábor Béla ellenben Heidegger gondolkodásának az alapproblémáját látja a „létező elfelejtésében” (Seiende-Vergessenheit). „Jellegzetes példa erre a ’személy’ ’Dasein’-el (ittléttel) való helyettesítése. Ez a nihilizmus ontológiája. Az a baj – mondja – hogy „kissebbe akarja erőszakolni a nagyobbat, a fogalmi gondolkodásba a nyelvi gondolkodást, a fogalomba a nyelvet.”
15. A Semminek ez az egész metafizikája alapjában véve a Szorongáshoz (Angst) érkezik el, de hát onnan is indult el. Az elmélkedés a Lét értelméről eleve azt a célt szolgálta, hogy legyőzze az elmúlás fölött érzett szorongást, ezért fél az óhatatlanul elmúlásra ítélt ’személynek’ még az említésétől is, és próbálja meg körülírni a nagy metafizikai spekulációval. De erre sem a spekuláció, sem pedig a metafizika nem alkalmas. Annyira nem, hogy még maga a kérdésfeltevés is homályossá válik bennük.

16. A pontos kérdésért egy költőhöz kell folyamodnunk, Pilinszky Jánoshoz :

„Ha öröklétre születünk,

Miért halunk meg hiába?”
De ez a kérdés már kivezet a jelen elmélkedés köréből.

